‘BSV’ se Nelis, Tyson se oë blink ná blitsafsprakeBoer Tyson leer ken die vyf vroue wat hy gekies het na afloop van die blitsafsprake beter ken. (Foto: Verskaf) Boere Tyson en Nelis se oë blink behoorlik ná vanaand (Donderdag) se episode van die gewilde kykNET-maatsoekreeks Boer soek ŉ vrou. Dié twee boere het die geleentheid gekry om elkeen tien vroue in die Kaap op die Lanzerac-wynlandgoed in Stellenbosch te ontmoet nadat dit verlede week boere Willem, Johan en Petré se beurt was. Dié vyf boere het ook vanaand almal hulle keuses gemaak oor wie saam met hulle plaas toe moet gaan, en dit blyk dat ŉ opwindende seisoen van Boer soek ŉ vrou vir die boere én kykers voorlê. ŉ Paar van die vroue wat vir Nelis, ŉ veeboer van die Vaal Marina in Gauteng, kom kuier het, het van heinde en verre gekom. Margot, wat tans in Luxemburg werk en woon, was met vakansie in Griekeland toe sy die oproep kry dat Nelis haar graag wil ontmoet. Sy het blitsvinnig ŉ plan gemaak om haar vlugte te verander en Kaapstad toe gevlieg om dié 29-jarige boer te ontmoet. Dié tien vroue het Kaap toe gegaan om vir boer Nelis te ontmoet. Margot (middel voor) het al die pad van Athene af gereis om hom te sien en Madeleine (agter tweede van links) het van Namibië af gekom. (Foto: Verskaf) Madeleine het al die pad van Namibië af vir Nelis kom kuier. “Lyk my Nelis kry dit reg om landsgrense te oorskry!” het ŉ opgewonde Marciel Hopkins, aanbieder van die program, laggend gesê. Ná afloop van die blitsafsprake moes Nelis en sy vyf vroue ook hul liriekskryfvernuf ten toon stel en Nelis het teenoor Marciel erken sy “kop is in die wolke”. Hy het uiteindelik vir Margot, Esmerelda en Steffeni gekies om saam met hom plaas toe te gaan. Johan van Marquard in die Vrystaat het laat hoor dat die vroue “die appelkar omgegooi het” nadat hy individueel saam met elkeen van hulle gekuier het. “Dit gee ŉ mens hoop,” het hy vir Marciel gesê. Johan het uiteindelik vir Liandi, Chanzé en Arina gevra om saam met hom Marquard toe te gaan. “Nou kan ek uiteindelik sien hoe lyk Marquard,” het Chanzé geskerts. Arina, ŉ tandarts, het in verlede week se episode gevra of Johan dink dis ŉ goeie idee om lank verloof te wees voordat hy voor die kansel staan. Boer Nelis. Die vroue het baie te sê gehad oor sy pienk trui. (Foto: Verskaf) “Nee, ek glo nie daarin dat ŉ mens jare ná jou verlowing moet wag nie. Jy raak mos verloof met die idee om te trou. Dit is iets wat sommer spoedig moet gebeur,” het Johan gesê, waarop sy geantwoord het dat hy die regte antwoorde gee. Die 33-jarige boer Tyson van Bergville in KwaZulu-Natal het gesorg dat daar geen ongemaklike oomblikke is tydens die blitsafsprake nie en het ŉ hele lysie vol vinnige vrae opgestel om vir die vroue te vra. Tyson is tot dusver die 14de seisoen van die program se gewildste boer en het vyf groot sakke briewe ontvang van vroue reg oor die land wat graag met hom wou kennis maak en by hom op sy saai- en beesplaas wou kuier. Op Tyson se vraag oor hoeveel kinders die vroue wil hê, het hulle laat blyk dat hulle almal slaggereed is om met ŉ gesin te begin. “Ek wou nog altyd vier kinders hê, maar ŉ mens weet nie wat die toekoms inhou nie,” het Tyson aan Marciel gesê. “Voor die blitsafsprake dink ŉ mens dis maar net ŉ paar vroue wat jy ontmoet, maar daar is baie dinge wat in die agtergrond aangaan. Ek moet my instinkte vertrou.” Boer Tyson was só senuweeagtig oor sy ontmoeting met die vroue dat hy ‘n lys van vrae opgestel het om seker te maak daar is geen ongemaklike oomblikke nie. (Foto: Verskaf) Hy het vir Alri, Annelle en Chantelle gekies om by hom op die plaas te gaan kuier. “Daar is definitief vonke tussen my en Tyson. Ek hoop hy voel dit ook; ek kan dit voel as ons sit en gesels en hy in my oë kyk as hy met my praat,” het die blondekop Chantelle laat hoor. Volgens Tyson sien hy uit daarna om die vroue beter te leer ken deur verskillende aktiwiteite op die plaas te doen. “Hulle ware persoonlikhede gaan beslis dan meer begin deurskemer.” Boer Willem, wat verlede week baie senuweeagtig was voordat hy die vroue ontmoet het, het aan Marciel gesê hy dink nie die vroue het hom genoeg vrae gevra tydens hulle alleentyd nie. “As jy na iemand se plaas toe wil gaan, is dit belangrik om die moeilike vrae vra,” het hy verduidelik. “Ek gaan maar net my besluit op gevoel skoei. Ek sien uit na die plaasbesoeke en om daar waar ek veilig en tuis voel die vroue beter te leer ken.” Willem het vir Chantel, Nicolene en Sonja gekies om te gaan kyk hoe lyk sy plaas op Philippolis in die Vrystaat. “Ek dink hy gaan sy hande vol hê met drie energieke en uiteenlopende vroue op die plaas,” het Chantel gesê. Intussen het boer Petré, wat op Vierfontein in die Vrystaat boer, gesê hy gaan sy besluit oor wie saam met hom moet plaas toe gaan, skoei op hoe hy gevoel het toe hy die vroue die eerste keer in die oë gekyk het. Tyson het dié vyf vroue gekies om beter te leer ken. Hy het uiteindelik vir Chantelle (middel agter), Alri (links agter) en Annelle (links voor) gekies om saam met hom plaas toe te gaan. (Foto: Verskaf) Eloise, Lourize en Bu-Anda het Petré se uitnodiging aanvaar om saam met hom plaas toe te gaan. In verlede week se episode het Petré en Lourize besef hulle het mekaar al vantevore ontmoet en dat sy sowat drie jaar gelede in ŉ kuierplek belowe het om met Petré te dans – ŉ belofte wat sy, volgens Petré, nooit nagekom het nie. “Ek wil net vra of jy nou al pinky promise-beloftes kan hou of nie, want ek het nog nooit gedans nie,” het Petré haar siel uitgetrek. Volgens Petré gaan dit vir hom belangrik wees om die vroue se karakters te sien wanneer hulle op die plaas kuier. “Dit kan nie net ŉ geval wees van hulle wat lekker bederf word nie. Ek moet hulle in sekere situasies plaas en sien hoe hulle reageer, want ek moet hulle ware kleure kan sien,” het hy vir Marciel gesê. Boer soek ŉ vrou word op Donderdae om 20:00 op kykNET, DStv-kanaal 144, uitgesaai.